**PRIOPĆENJE ZA MEDIJE**

Zagreb, 11. listopada 2017.

**'Zašto ovo nismo učili u školi?'**

**Pokrenut projekt Addiko banke i Štedopisa za financijsko obrazovanje građana**

**Addiko banka je u suradnji sa Štedopisom, Institutom za financijsko obrazovanje, pokrenula projekt cjeloživotne financijske pismenosti pod nazivom 'Zašto ovo nismo učili u školi?'. Cilj projekta je pomoći građanima brže i lakše savladati upravljanje osobnim financijama.**

Vodeći se idejom kako su informirani i odgovorni korisnici financijskih usluga i proizvoda važni za dobrobit pojedinca, obitelji i društva, Addiko banka je u suradnji sa Štedopisom, koji je poznat po svojim programima financijske pismenosti za mlade, kreirala edukativni sadržaj i za odrasle građane te kako bi uspješnije rješavali svakodnevne financijske izazove – od dobivanja prvoga posla do odlaska u mirovinu.

Jednostavna i razumljiva objašnjenja o tome kako upravljati novcem od danas su dostupna na posebno kreiranoj internetskoj stranici Addiko banke o financijske pismenosti. Edukativni sadržaj projekta 'Zašto ovo nismo učili u školi?' kroz pet cjelina obrađuje teme upravljanja novcem tipične za određena životna razdoblja i s njima vezane događaje: Prvi posao, Kupovina stana/automobila, Vjenčanje, Djeca i Obiteljske financije. Na kraju svake cjeline je i e-kviz s 10 pitanja za provjeru znanja.

Svaki događaj u životu je jedinstven, ali su izravno ili neizravno povezani s osobnim financijama. Bez obzira odlučuje li se o kupovini stana, štednji, školovanju djece ili o tome kako se brinuti za roditelje kada ostare, odluku je lakše donijeti kada osoba raspolaže s temeljnim financijskim znanjima i svim bitnim informacijama.

Nedavno istraživanje Standard & Poor′s pokazuje da je samo 44 posto hrvatskih građana financijski pismeno, a zabrinjava i podatak iz istraživanja HNB-a i HANFA-e da samo 45 posto građana planira svoje dugoročne financijske ciljeve, kao i to da 50 posto njih ne može pokriti iznenadni trošak u visini mjesečnih primanja.

Štedopis, Institut za financijsko obrazovanje, do sada je educirao više od 10.000 tinejdžera i studenata, a izdali su i prvi besplatni udžbenik o osobnim financijama za srednje škole te donirali 5.000 primjeraka školama diljem Hrvatske.

S ciljem promocije projekta financijske pismenosti, Addiko banka je organizirala i edukativni nagradni natječaj koji počinje danas, 11. listopada, a moguće mu je pristupiti na [linku](https://www.addiko.hr/financijska-pismenost/).

**Kontakt za medije:** Igor Vukasović,igor.vukasovic@addiko.com,Tel: 01/6033 281, Mob: 091 4979 281